הוועדה המשותפת לוועדה המסדרת ולוועדה הזמנית לענייני כספים בנושא תקציב הכנסת, כנסת 22, פרוטוקול מספר 1, 2019-12-23 13:15

אברהם (אבי) ניסנקורן: אנחנו מתחילים את הישיבה של הוועדה המשותפת בנושא תקציב הכנסת.

אברהם (אבי) ניסנקורן: הוועדה משותפת לוועדה המסדרת ולוועדת הכספים.

אברהם (אבי) ניסנקורן: אני רואה את גפני, דה פקטו, כיו"ר משותף לוועדה הזאת.

אברהם (אבי) ניסנקורן: אני מציע שקודם כל חשב הכנסת יציג את הדברים ואז נמשיך.

אברהם (אבי) ניסנקורן: בבקשה.

אחמד טיבי: תגיד לי מה על סדר-היום.

אברהם (אבי) ניסנקורן: סדר-היום: העברת עודפים משנת 2018 לשנת 2019.

אברהם (אבי) ניסנקורן: לאחר שתאושר העברת העודפים משנת 2018 ל-2019, העברת עודפים לתקציב המדינה.

אברהם (אבי) ניסנקורן: אני אסביר את זה.

אברהם (אבי) ניסנקורן: נמצאת פה שירה מאגף תקציבים כדי שגם היא תתייחס להעברת עודפי תקציב לתקציב המדינה.

חיים אבידור: החלק הראשון.

חיים אבידור: אני מבקש את אישור הוועדה להעברת עודפים בסכום של 311,440,000 שקלים חדשים משנת 2018 לשנת 2019.

חיים אבידור: עיקרי העודפים שאני מבקש להעביר הם: 111 מיליון בגין תביעות משפטיות של הליכים משפטיים שהכנסת מעורבת בהם.

חיים אבידור: אלה סכומים שהכנסת שריינה למקרה שיהיה מצב בו נצטרך לשלם.

חיים אבידור: אני רוצה להדגיש שהסכומים האלה לא מגובים בחוות דעת משפטית.

חיים אבידור: אלה סכומי הערכה שנשארים בתקציב הכנסת כי לכנסת אין מקורות אחרים לקחת מהם את הכספים אם ייפסק סכום נגדה.

חיים אבידור: אבל אין זה אומר שהכנסת היא במצב נחות בתביעות האלה.

חיים אבידור: בנוסף לכך, חלק מהסכומים האלה הם גם קיזוזים שהכנסת עשתה במסגרת תביעה נגדית שהיא הגישה נגד התובעים.

חיים אבידור: יכול להיות שייפסק שאנו נצטרך להחזיר משהו.

חיים אבידור: אלה הסכומים.

מיכאל מלכיאלי: שעורכי הדין לא יבנו על זה, אתה אומר.

חיים אבידור: בדיוק.

חיים אבידור: זוהי מטרת ההערה שלי.

חיים אבידור: סכום של 69,000 אלפי שקלים – סכום מוערך לבנייה מחדש של בית פרומים ובניית מוזיאון הכנסת בבית פרומין על פי חוק מוזיאון הכנסת.

חיים אבידור: זה נמצא בהליכי תכנון ומכרז.

חיים אבידור: כשיעלה המכרז לאוויר, אנחנו נצטרך את הסכום הזה.

חיים אבידור: ישנו סכום של 60,000 שקלים שמרוכב מסכומים מחויבים בגין התחייבויות שהכנסת התחייבה בשנת 2018 ושבאו לידי ביטוי בשנת 2019.

חיים אבידור: סכום נוסף אושר על ידי הוועדה בשנת 2018 לתכנון הרחבת הכנסת, סכום של 38 מיליוני שקלים.

חיים אבידור: כולכם יודעים שעכשיו אנחנו בהליכים של קבלת היתרים להרחבה הזאת.

חיים אבידור: חלק גדול מהסכומים האלה הוצא כבר בשנת 2019 לצורכי תכנון.

חיים אבידור: סכום נוסף של 15 מילוני שקלים נועד להחלפת כל מערכות האבטחה שנמצאות בכנסת.

חיים אבידור: המכרז כבר יצא לאוויר והוא בשלבים של בחירת זוכה.

חיים אבידור: מערכות האבטחה של הכנסת הן מערכות שכבר פעילות למעלה מ-10 שנים, 12 או 13 שנים.

חיים אבידור: הן כמעט במצב של end of life ואנחנו אמורים להחליף אותן במהלך השנה.

חיים אבידור: סכום נוסף של 7 מיליוני שקלים להחלפת מרכזיה שהייתה צריכה להתבצע בשנת 2018.

חיים אבידור: החלפת המרכזיה הייתה צריכה להיעשות באמצעות מכרז חשכ"ל.

חיים אבידור: היו קצת בעיות במכרז חשכ"ל עצמו והיה צו מניעה שעיכב אותו.

חיים אבידור: לכן אנחנו צריכים להעביר את הסכום לשנת 2019.

איתן גינזבורג: 6 מיליון שקלים.

איתן גינזבורג: פה כתבתם 6 מיליון.

איתן גינזבורג: בסעיף 6 כתבתם 6 מיליון שקלים.

חיים אבידור: זה בא ביחד עם מערכת כריזה שלא נמצאת שם.

חיים אבידור: אנחנו צריכים להחליף גם את מערכת הכריזה.

חיים אבידור: הסכום הזה הוא עבור המרכזיה ביחד עם מערכת הכריזה.

חיים אבידור: זה בתוך מערכות ביטחון, בסעיף של ביטחון.

חיים אבידור: הסכום האחרון הוא עבור קמפיין פרסום שהכנסת תכננה לעשות, אבל לאור המצב הפוליטי החליטו לדחות אותו.

חיים אבידור: זה קמפיין תדמיתי של הכנסת.

חיים אבידור: לאור המצב הפוליטי החליטו לדחות ולא לעשות את זה ולכן אנחנו מבקשים להעביר את הסכום.

חיים אבידור: כל הסכומים האלה מפרטים את הסכום שאנחנו מבקשים להעביר ואני מבקש את אישורכם לעשות העברה של הסכומים האלה משנת 2018 לשנת 2019.

אברהם (אבי) ניסנקורן: אולי תתייחס כבר גם להעברה לאוצר?

חיים אבידור: אחרי שיאשרו את זה.

חיים אבידור: אני לא יכול להתייחס בלי לאשר את זה.

חיים אבידור: חלק מההעברה לאוצר נמצא כאן.

אברהם (אבי) ניסנקורן: אתה יכול להתייחס ואחר כך אנחנו נאשר.

אברהם (אבי) ניסנקורן: נצביע בנפרד, אבל כבר תתייחס.

חיים אבידור: אם תאשרו את ההעברה הזאת משנת 2018 לשנת 2019 – אני אחלק חומר נוסף – יש פה סכום של 100 מיליוני שקלים שלא יהיה לנו שימוש בהם בשנת 2019 ולכן לאור המצב, אנחנו בוחרים להעביר אותם לאוצר לשימוש.

חיים אבידור: בנוסף לכך, עוד 100 מיליוני שקלים - -

מיכאל מלכיאלי: מחזירים?

מיכאל מלכיאלי: מתנה?

חיים אבידור: לא.

חיים אבידור: תכף תראה.

חיים אבידור: - - שאני אבקש מכם להעביר משנת 2018 ל-2019 וגם הם יועברו לאוצר.

חיים אבידור: בסך הכול, אנחנו אמורים להעביר לאוצר 200 מיליוני שקלים.

חיים אבידור: הסכום הזה מועבר לאחר שקיבלנו מכתב התחייבות מהממונה על התקציבים שכאשר נצטרך את הסכומים האלה, בלוחות זמנים שנקבעו בהתחייבות, נקבל מהאוצר בהעברה תקציבית בחזרה לכנסת את הסכומים.

משה גפני: בלשון שלנו זה נקרא גמ"ח.

משה גפני: הכנסת נותנת גמ"ח.

איתן גינזבורג: הלוואה.

איתן גינזבורג: הרשויות המקומיות הלוו למדינה לא זוכר כמה מאות מיליוני שקלים, גם בהלוואה כזאת, כי היה חסר כסף למדינה.

איתן גינזבורג: עד היום מחפשים את הכסף.

חיים אבידור: בכנסת זה לא קורה.

חיים אבידור: זה שונה.

חיים אבידור: קיבלתי מכתב התחייבות מהממונה על התקציבים.

מיכאל מלכיאלי: גם לנו יש מכתבים – אל תתייחס לזה.

מיכאל מלכיאלי: קיבלנו התחייבויות, ומר גפני יודע, והם לא כיבדו את זה.

משה גפני: זה לא אותו דבר.

חיים אבידור: אלה כספים שצריך להעביר לכנסת.

חיים אבידור: אני סומך על יושב-ראש ועדת הכספים - -

משה גפני: לא.

משה גפני: אני לא יכול לטפל בכל כך הרבה דברים.

חיים אבידור: - - שנקבל את הכספים האלה בחזרה.

חיים אבידור: גם הדינמיקה של המשא ומתן שהייתה - -

משה גפני: חשבתי שאתה הולך להגיד שאתה סומך על יושב-ראש הכנסת שלא ייתן להם לדרוך פה אם לא יחזירו את הכסף.

חיים אבידור: יכול להיות שזה גם יהיה פועל יוצא.

חיים אבידור: אני לא יודע.

חיים אבידור: הדינמיקה של המשא ומתן שהייתה בינינו לבין האוצר מראה רצינות: אנחנו התכוונו להעביר את זה והם התכוונו להחזיר לנו את זה כשנצטרך.

אברהם (אבי) ניסנקורן: התייחסות של אגף תקציבים, גם למה ישמש כרגע הכסף.

שירה עמיאל: כפי שנאמר, יש לנו סיכום על העברת הכספים לתקציב.

שירה עמיאל: הכספים ישמשו לניצולי שואה.

שירה עמיאל: יש פנייה שמונחת כבר על שולחן ועדת הכספים.

משה גפני: זו ועדה משותפת:

משה גפני: גם כספים וגם - - -

שירה עמיאל: הפנייה של השימוש מונחת על שולחן ועדת הכספים.

שירה עמיאל: ככל שתאושר הפנייה הזו, תוכל גם הפנייה ההיא להיות מאושרת.

שירה עמיאל: התבקשתי להתייחס גם לעודפי מבקר המדינה, בהמשך לדיון קודם שהיה לנו, בסך של כ-42 מיליוני שקלים, 10 מהם אושרו בפנייה הקודמת לנושא של אלרגים וכ-32 הנותרים יועברו גם הם לשימוש של ניצולי שואה באותה פנייה תקציבית שאולי תאשרו אחר כך.

מיכאל מלכיאלי: מי החליט?

מיכאל מלכיאלי: איך זה עובד?

מיכאל מלכיאלי: אני רוצה ללמוד: סל תרופות, ילדי המוכשר – למה בחרתם דווקא את ניצולי השואה?

שירה עמיאל: תקציב המדינה הוא נושא - - -

מיכאל מלכיאלי: אני רוצה הסבר.

משה גפני: מהבוקר אני נמצא עם כל מיני שאלות כאלה.

אברהם (אבי) ניסנקורן: זה כסף שכבר יש לגביו התחייבות.

מיכאל מלכיאלי: גם פה.

מיכאל מלכיאלי: משרד החינוך היה בוועדת הכספים והתחייב - - -

אברהם (אבי) ניסנקורן: בוא נעשה סדר - - -

כמה נשאר בשביל עוד כמה דברים טובים?

אברהם (אבי) ניסנקורן: לא נשאר.

אברהם (אבי) ניסנקורן: יש פה 242 מיליון שקל שמתוכם 232 מיליון שקל הולכים לניצולי שואה ו-10 מיליון לאלרגים.

אברהם (אבי) ניסנקורן: הנושא של האלרגים עלה ונפתר בוועדה המשותפת יחד עם גפני.

אברהם (אבי) ניסנקורן: זה הכסף שהתפנה.

אברהם (אבי) ניסנקורן: הכספים לאלרגים זה חור שנוצר במהלך שנת התקציב, ו-232 מיליון שקל זה כסף שיש כנגדו התחייבות.

אברהם (אבי) ניסנקורן: זה לא משהו חדש, זה כסף שיש נגדו התחייבות.

אברהם (אבי) ניסנקורן: כשאנחנו מדברים על נושא כמו החינוך המיוחד הלא מוכשר, שכולנו – כל סיעות הבית – סביב זה ובעד זה.

אברהם (אבי) ניסנקורן: דרך אגב, ברור שזו התחייבות צודקת.

אברהם (אבי) ניסנקורן: זו התחייבות חדשה.

אברהם (אבי) ניסנקורן: בגלל שזו התחייבות חדשה, אנחנו כל כך הרבה זמן מסתובבים סביב ההתחייבות הזאת כי כל התחייבות חדשה, גם זו וגם הנושא של הנערים והנערות שבסיכון, אלה התחייבויות חדשות.

אברהם (אבי) ניסנקורן: ברגע שיש התחייבות חדשה – אז נוצרת הבעיה.

אברהם (אבי) ניסנקורן: ארגוני נוער, דרך אגב, זה סיפור אחר.

חסר 4.5 וזה סעיף פתוח עם חור.

בדיוק אותו חור כמו שהיה בתקציב - - -

אברהם (אבי) ניסנקורן: פה אתה צודק.

אברהם (אבי) ניסנקורן: זה סיפור אחר.

אברהם (אבי) ניסנקורן: כי הבלתי מוכשר, השינוי שאנחנו רוצים לעשות הוא לא שינוי חד-פעמי.

אברהם (אבי) ניסנקורן: אנחנו רוצים שינוי בבסיס.

אברהם (אבי) ניסנקורן: השינוי בבסיס מחייב מקור תקציבי בבסיס.

מיקי לוי: תנועות הנוער, תנועות הנוער.

מיכאל מלכיאלי: בואו נשים פלסטר.

מיכאל מלכיאלי: נשים פלסטר לשנת 2020-2019.

אורית פרקש הכהן: חיים, יש לי כמה שאלות.

אורית פרקש הכהן: התקציב הכללי של הכנסת הוא כמעט 800 מיליון שקלים.

אורית פרקש הכהן: אם אני לא טועה, גם בשנת הכספים הזאת יש לך עודף של 300 מיליון שקלים, אבל גם בשנת הכספים הקודמת היה עודף של 300 מיליון שקלים.

אורית פרקש הכהן: זה מה שראיתי בדיווחים.

מיקי לוי: אלה אותם 300 מיליון שעוברים.

מיקי לוי: לא במצטבר.

אורית פרקש הכהן: יש לי שתי שאלות.

אורית פרקש הכהן: אחת, האם הכנסת גזרה על עצמה, בתקציב שלה, קיצוץ רוחבי של 5% כמו כל משרדי הממשלה?

אורית פרקש הכהן: אני רוצה לקבל על זה תשובה כי יש לכנסת עצמאות יותר גדולה בגלל התקופה של הגירעון.

אורית פרקש הכהן: דבר שני, מה אומרת העובדה שהשלוש מאות מיליון האלה עוברים משנה לשנה?

אורית פרקש הכהן: זה נחמד ואני מעריכה מאוד ומכבדת את העובדה שמחזירים לאגף התקציבים 200 מיליון שקלים, אבל בעצם אנחנו נותנים את זה כהלוואה.

אורית פרקש הכהן: בסיס בסיס התקציב של הכנסת לא מתעדכן בצורה קבועה כלפי מטה.

אורית פרקש הכהן: אני רוצה לדעת שהבנתי נכון.

אורית פרקש הכהן: הכנסת שומרת לעצמה כל פעם את העודפים של מאות המיליונים האלה וברצותה, היא נותנת לאגף התקציבים את העודף.

אורית פרקש הכהן: רציתי לדעת שהבנתי נכון.

אורית פרקש הכהן: שתי השאלות הן: א', הקיצוץ הרוחבי; ב', איך נראה המנגנון הזה.

אורית פרקש הכהן: אני רוצה לדעת עוד דבר: יש בצורה מתגלגלת כל הזמן את הסעיף הזה של בניית מוזיאון רופין הזה בתקצוב של - - -

אברהם (אבי) ניסנקורן: פרומין.

אורית פרקש הכהן: סליחה, לא מכירה.

אורית פרקש הכהן: אני רוצה להבין במה מדובר, כמה דחיות היו לזה כבר כי משוריינים לזה 150 מיליון שקלים.

אורית פרקש הכהן: אם הכנסת הייתה גוזרת על עצמה קיצוץ של 5%, זה בקירוב 40 מיליון שקלים – זה מה שהחינוך המוכשר צריך לשנת הכספים שהייתה.

אורית פרקש הכהן: זה בעצם מה שנקרא "זה נהנה וזה לא חסר", כי זה כסף שהיינו מורידים מבסיס התקציב של הכנסת ונותנים אותו לאגף התקציבים.

אורית פרקש הכהן: אלה השאלות שלי: הקיצוץ הרוחבי ומה זה אומר שיש עודף כל כך גדול, כי 300 מיליון שקלים לעומת תקציב של 800 מיליון זה עודף די רציני באחוזים שמתגלגל כל שנה.

משה גפני: אני תומך במה שהחשב אמר ובמה שהעלה היושב-ראש.

משה גפני: אני תומך בהצעות האלה ואתה יכול להחשיב את קולי כמי שמצביע בעד, ואם חבר הכנסת יעקב אשר יהיה פה, אני בעד.

משה גפני: תודה רבה.

אברהם (אבי) ניסנקורן: חבר הכנסת יעקב אשר יצביע במקומך.

בדחילו ורחימו.

חיים אבידור: הכנסת לא גזרה על עצמה קיצוץ בתקציב, אבל אם תראי, למעלה מ-80% מתקציב הכנסת בנוי משכר וגימלאות.

חיים אבידור: בנוסף לכך יש בתקציב הכנסת עוד כל מיני הוצאות שוטפות קבועות שאני קורא להן הוראות קבע, למשל: ההסכם שיש לנו עם ערוץ הכנסת.

חיים אבידור: זה סכום קבוע שיורד כל חודש וחודש.

חיים אבידור: כמעט 25 מיליוני שקלים בשנה אנחנו מעבירים לערוץ הכנסת.

חיים אבידור: יש לנו הסכם קבוע של BOT על המבנה החדש בו אנחנו יושבים.

חיים אבידור: זה סכום קבוע שאנחנו משלמים במשך 25 שנים לחברת "שפיר" – זה 20 מיליוני שקלים.

חיים אבידור: עוד 15 מיליוני שקלים, סכום קבוע של תחזוקה של המבנה הזה שאנחנו מעבירים כל הזמן.

חיים אבידור: לכנסת אין את הקניפלים האלה לעשות את הקיצוץ הזה בתקציב.

חיים אבידור: באשר לעודפים האלה, כפי שהראיתי לך, אלה עודפים צבועים.

חיים אבידור: זה שהם עוברים משנה לשנה, זה בגלל שבפועל הם לא הולכים לפי התוכניות.

חיים אבידור: יכולנו לא להעביר את זה משנה לשנה וכל שנה להגדיל את התקציב בסכום הזה.

חיים אבידור: במקום לעשות כך, אנחנו מעבירים משנה לשנה.

חיים אבידור: השנה, לאור המצב התקציבי של המדינה, מצאנו לעודף הזה שימוש ובנפש חפצה העברנו את הכסף הזה לאוצר.

חיים אבידור: השנה יהיה שימוש לכסף הזה, אבל ככל שנצטרך אותו, אנחנו נבקש את הכסף בחזרה.

אורית פרקש הכהן: אבל בסיס התקציב יישאר אותו דבר.

חיים אבידור: נכון.

אורית פרקש הכהן: זה צעד יפה.

אורית פרקש הכהן: רציתי להבין את המנגנון.

חיים אבידור: אני חייב להגיד עוד דבר שאת חייבת להבין.

חיים אבידור: תקציב הכנסת הוא תקציב stand alone, אין לו בצד כל מיני משרדים שיש להם עודפים ואפשרויות לעשות איזונים בין משרד למשרד.

והוא גם לא תלוי הכנסות.

חיים אבידור: תקציב הכנסת הוא תקציב שצריך להסתדר בעצמו במהלך השנה.

חיים אבידור: לכן אנחנו דואגים שהעודפים האלה יעברו משנה לשנה.

אורית פרקש הכהן: מה זה המוזיאון?

חיים אבידור: מוזיאון הכנסת.

חיים אבידור: הכנסת הישנה, לאחר שעברה מתל אביב לירושלים, ישבה בבית פרומין.

חיים אבידור: בשנת 65' – בשנת 49', נדמה לי, היא עברה לבית פרומין – היא עברה מבית פרומין למשכן פה, לחלק הישן של הכנסת.

חיים אבידור: לאחר שהיא עברה, הנכס היה ברשות מינהל הדיור הממשלתי שמכר אותו ליזם נדל"ן.

חיים אבידור: באו חברי הכנסת, אם אני לא טועה, זבולון אורלב ורובי ריבלין וכולם אמרו שלא יתכן שהמשכן הראשון של הכנסת יהפוך לפרויקט נדלניסטי ואז חוקקו את חוק מוזיאון הכנסת.

חיים אבידור: חוק מוזיאון הכנסת רכש – לא רוצה להגיד הפקיע – רכש בכפייה את הנכס מחדש מאותו יזם נדל"ן ושילם לפי מה שקבע השמאי הממשלתי.

חיים אבידור: זה היה סכום של 50 מיליון שקלים.

חיים אבידור: לאותו יזם נדל"ן היו תוכניות לגבי הנכס הזה.

חיים אבידור: הוא תירגם את התוכניות האלה לכסף ותבע את המדינה.

חיים אבידור: המדינה עומדת מול התביעה הזאת שנמשכת כבר כמעט 8 או 9 שנים.

חיים אבידור: בסופו של דבר, מה שייקבע – ייקבע.

חיים אבידור: אני חושב שלא ייקבע.

אורית פרקש הכהן: ייקבע לטובת הכנסת.

חיים אבידור: היועצים המשפטיים אומרים שמצבה של הכנסת הוא טוב בנושא הזה.

אורית פרקש הכהן: השאלה אם אי אפשר להגיע להתחייבות של האוצר שתגבו במקרה של פסק דין ותקבלו 150 מיליון שקלים.

אורית פרקש הכהן: זה הרבה כסף.

חיים אבידור: גם על זה יש לי סיפור מעניין, אם את רוצה.

אברהם (אבי) ניסנקורן: כשאומרים שהמצב טוב אבל עדיין משריינים כסף – יש פה איזושהי סתירה.

אורית פרקש הכהן: מבחינה משפטית הוא חייב.

אורית פרקש הכהן: אם ייפסק נגדו, הוא חייב לשלם.

אברהם (אבי) ניסנקורן: תלוי בהסתברות.

אברהם (אבי) ניסנקורן: לא תמיד צריך להפריש.

חיים אבידור: אני רוצה לספר לך על ההתחייבות הזאת ולמה אני כל כך דואג להשאיר לי את העודפים האלה.

חיים אבידור: בשנת 2010 חוקק החוק הזה שקבע שאנחנו צריכים לשלם 50 מיליוני שקלים, בלתי מתוקצבים לחלוטין, ליזם.

חיים אבידור: 50 מיוני שקלים היו 10% מתקציב הכסף בזמנו.

חיים אבידור: פניתי לאוצר וביקשתי שימצאו לי משהו.

חיים אבידור: אמרו לי שזו בעיה שלי.

חיים אבידור: אז הייתי צריך להסתדר עם זה.

חיים אבידור: לכן אני יותר דואג שהביות שלי יהיו בשליטתי.

אדוני היושב-ראש, קודם כל, אני חושב שצריך לשבח את ההתנהלות של חשב הכנסת שאחראי על תקציב הכנסת וגם לשבח אתכם, שני יושבי-ראש הוועדה המשותפת, שיזמתם את החיבור הזה ושמתם את כובד משקלכם להבטחות כדי שלא ייווצר מצב שהוא יצטרך את הכסף.

כל הדברים, הם צריכים אותם לדברים חשובים.

אם היינו יכולים לעשות אותה עבודה ואולי באותה צורה ויושר שנעשו פה, יכול להיות שהיינו יכולים למצוא עוד פתרונות במצב הפוליטי עכשיו, כי הרי לא כל שנה הוא הולך לעשות את הסיפור הזה בצורה הזאת.

כולנו מבינים שאנחנו בסיטואציה, בשנת התקציב הזאת בגלל כל הבחירות המטורפות האלה שנפלו עלינו, וחייבים למצוא פתרונות לבעיות דחופות בחברה הישראלית.

יש כאן קונצנזוס מלא של כולם בעניין הזה.

היה צריך לאמץ את הצורה הזאת – אולי זה קצת מאוחר, לצערנו הרב – עם כל משרד.

העבירו היום כל מיני דברים בוועדת כספים.

יש דברים שאנחנו יודעים, הרי מי שניהל עיר וניהל תקציב וניהל גם תקציב פיתוח יודע שיש דברים שגם אם אתה מוציא אותם היום, אתה מוציא רק על תכנון – זה 5%, 10% – ויעבור זמן עד שתוציא את ההמשך.

עם קצת גמישות רעיונית במצב כזה, יכולנו למצוא פתרון, כמו שנמצא פתרון – ומגיע יישר כוח לרב גפני ולאדוני היושב-ראש על הנושא הזה של האלרגים – כך צריך למצוא פתרון לנושא הילדים בחינוך מיוחד.

שם זה קצת אחרת, כי זה משהו חדש, כביכול, שלא היה בעניין.

את יודעת שאני רוצה את לא פחות מכל אחד אחר.

ארגוני הנוער, שזה חור, במה שהיה להם קודם – לא משהו שלא היה.

גם נושא סבסוד שכר הלימוד במעונות, שזה פוגע פגיעה בנשים עובדות.

אני חושב שצריך להמשיך הלאה וכמה שיש לנו זמן בשעון החול – ואין לנו הרבה – להמשיך לחזק אותך ואת יושב-ראש ועדת הכספים להמשיך הלאה לנסות לדלות ולשלות גמ"חים כאלה בתקופה הזאת.

ככה מתגלגלים עם גמ"ח כזה.

אני רוצה להודות שוב לחשב הכנסת על ההתנהלות שלו.

אברהם (אבי) ניסנקורן: ארגוני נוער זה באמת חור.

אברהם (אבי) ניסנקורן: שמעתי את חשב משרד החינוך בוועדה, הוא אמר שהוא ימצא פתרון.

היום עברו 5.5 מיליון - - -

אברהם (אבי) ניסנקורן: הוא אמר בוועדה שהוא ייתן פתרון לכול.

אברהם (אבי) ניסנקורן: כך שמעתי בישיבה.

הבנתי שהיה סיכום עם האוצר, שהאוצר ייתן 4.5 והוא ייתן 5.5 מיליון.

אברהם (אבי) ניסנקורן: הבנתי.

אברהם (אבי) ניסנקורן: את זה אני לא מכיר.

בכל מקרה, היה סיכום עם האוצר שהם מביאים 4.5, נכון?

משה שגיא התחייב על 5.5 ועמד בזה.

אברהם (אבי) ניסנקורן: את זה לא ידעתי.

אברהם (אבי) ניסנקורן: יש העברה של אישרנו בוועדת ההסכמות לעביר לוועדת הכספים: זה 60 ומשהו מיליון שקל של מטוס למשרד ראש הממשלה.

אברהם (אבי) ניסנקורן: אז הנה, יש שם 60 מיליון שקל שבמקום שילכו למטוס - - -

עכשיו אתה - - - התנגשות אווירית.

אברהם (אבי) ניסנקורן: לא.

אברהם (אבי) ניסנקורן: במקום שילכו למטוס, יכולים ללכת למטרות אחרות, חברתיות.

מיכאל מלכיאלי: אתם לא דואגים לעצמכם?

אברהם (אבי) ניסנקורן: מה זה קשור?

אברהם (אבי) ניסנקורן: בעת הזאת לדון באישור של 60 ומשהו מיליון שקל למטוס בהעברה של סוף שנה, נשמע לי אבסורד.

מאחר ואני מכיר אותך כאיש רציני, אתה יודע טוב מאוד שבעיות ארגוני הנוער לא ייפטרו מהמטוס, אז בוא תמצא את הבעיה של ארגוני הנוער ובמטוס תטפל לבד עם יועצי תקשורת - - -

מיקי לוי: בעניין הזה, חבר הכנסת צודק.

מיקי לוי: אנחנו נלחמים על זה חצי שנה.

מיקי לוי: על מה מדברים?

מיקי הוביל את זה.

אברהם (אבי) ניסנקורן: באופן כללי לא עצרתי העברות כי חשבתי שצריך לעשות דיון פתוח בוועדת הכספים על כל ההעברות וגם בגלל צוק העיתים.

אברהם (אבי) ניסנקורן: אבל ראיתי את ההעברה הזאת, עוד 15 מיליון שקל לטיסות ראש הממשלה, עוד 60 מיליון שקל למטוס ועוד דברים אחרים שאני לא אפרט פה – נראה לי שלקראת סוף שנה, להעביר העברה כזאת ברגע האחרון, זה קצת לא מתקבל על הדעת, במיוחד כשאנחנו באמת תקועים בנושאים חברתיים כבדים.

אברהם (אבי) ניסנקורן: לגבי הנושאים החברתיים, יש לנו פה סיטואציה של ממשלה שלא מתפקדת תקופה ארוכה ולא מקבלת החלטות מהותיות תקופה ארוכה.

אברהם (אבי) ניסנקורן: בסיטואציה הזאת אנחנו רואים את הקצה של מה שנתקע, את מה שכואב.

אברהם (אבי) ניסנקורן: יש אנשים שדואגים להזכיר לנו את זה כל הזמן, כמו הורים לילדים עם מוגבלות או עם אלרגיות.

אברהם (אבי) ניסנקורן: הם דואגים להיות פה ולהזכיר לנו את זה.

אברהם (אבי) ניסנקורן: אבל זה הקצה של קצה של דברים.

אברהם (אבי) ניסנקורן: את הנושא הנערות והנערים ביקשתי להעלות כי לא זועקים את הזעקה שלהם.

אברהם (אבי) ניסנקורן: פה אנחנו בסיטואציה בה אגף תקציבים נדרש לעשות סדרי עדיפויות.

אברהם (אבי) ניסנקורן: בסדרי העדיפויות האלה, גם לאגף התקציבים קשה.

אברהם (אבי) ניסנקורן: גם ה-500 מיליון שקל שהעבירו עכשיו לסל התרופות, בסופו של דבר זו גם עשייה של סדרי עדיפויות.

אברהם (אבי) ניסנקורן: במצב רגיל השרים היו צריכים לכפות את זה בשיח של כמה דקות ואולי אפילו להגדיל את זה ל-700 מיליון.

אברהם (אבי) ניסנקורן: אנחנו בסיטואציה בלתי אפשרית, אין ספק בכך.

אברהם (אבי) ניסנקורן: זו סיטואציה באמת קשה מאוד.

שירה עמיאל: אני מבקשת להתייחס לדברים שאמר חבר הכנסת אשר לעניין ניהול תקציב וניהול סיכונים בתקציב ואם נשאר סכום שלא נוצל באיזשהו מקום.

שירה עמיאל: ניהול תקציב המדינה וניהול סיכונים בתקציב המדינה הם התפקיד של אגף התקציבים במשרד האוצר.

שירה עמיאל: כך אנחנו פועלים.

שירה עמיאל: אנחנו גם מתקצבים באופן בסיסי – ואנחנו מסבירים את זה וועדה יותר מפעם אחת – באופן שבו אנחנו במידה מסוימת בונים על כך שחלק מהמשרדים לא יבצעו באופן מלא ועל ידי כך אנחנו יכולים לתקצב נכון יותר.

לא אמרתי שאתם לא עושים את זה - - -

אורלי לוי אבקסיס: אתם בונים על זה שהם לא ימצו את כל - - -

שירה עמיאל: אנחנו יודעים שבאופן סטטיסטי לא כל משרדי הממשלה מבצעים באופן מלא את כל הסכום - - -

אורלי לוי אבקסיס: השאלה אם אתם מערימים קשיים על הביצוע.

שירה עמיאל: אנחנו לא מערימים קשיים על הביצוע.

שירה עמיאל: הביצוע זה אגף החשב הכללי.

שירה עמיאל: טוב שיש לכל אחד תפקיד.

שירה עמיאל: אנחנו לא מערימים קשיים על הביצוע, נשמח אם כל המשרדים יבצעו.

שירה עמיאל: גם, כמו שהציג הממונה על התקציבים, הביצוע בתקציב המדינה גבוה מ-100% בכל אחת מהשנים האחרונות.

שירה עמיאל: ביצוע התקציב הוא דבר מבורך.

שירה עמיאל: ניהול סיכונים בתקציב, בכל זאת הוא דבר שקיים.

שירה עמיאל: בסופו של דבר, אנחנו מתקצבים בתקופה מסוימת והביצוע נעשה בתקופה מאוחרת יותר ויש שינויים.

שירה עמיאל: השינויים האלה והניהול שלהם הם מה שאנחנו עושים.

שירה עמיאל: ככה אנחנו יודעים לווסת.

שירה עמיאל: אגב, ההעברה הזו לניצולי שואה, שזה צורך שהיה ידוע בשלב יותר מוקדם בשנה, אמרנו נראה מאיזה מקומות אפשר יהיה לקחת לצורך הזה.

שירה עמיאל: במקרה הזה יכולנו.

כן, אבל אם היו מתקצבים את זה בתחילת שנה בצורה מסודרת, אז ברזרבה הזאת יכולנו לסתום חורים, כמו שאמר היושב-ראש.

שירה עמיאל: אם היו מתקצבים את זה בתחילת השנה באופן מלא כבר לביצוע הזה, שהוא לא היה ידוע כולו בתחילת השנה, היה צריך לתקצב פחות במשרדים אחרים.

שירה עמיאל: כאן אני אומרת שככל שיש הצעות או רעיונות למקורות שהם בבסיס התקציב ואינם חד-פעמיים, מקומות שאפשר להגיד עליהם שמפה נוריד ונעביר למקום אחר באופן קבוע, כמו שאתם יודעים, אנחנו - - -

בקיצור, איך את פותרת את הפלונטר של ארגוני הנוער?

שירה עמיאל: - - - כשתהיה ממשלה והיא תבנה את התקציב הבא, היא תקבע את סדרי העדיפויות ובהתאם להם ייבנה התקציב, כפי שנעשה בכל השנים הקודמות.

איך אנחנו פותרים את בעיית ארגוני הנוער?

אברהם (אבי) ניסנקורן: חברת הכנסת אורלי לוי אבקסיס, ה-242 מיליון השקלים שחוזרים לאוצר, חלקם דרך סעיף מבקר המדינה שדנו בו בוועדת הכספים וה-200 מיליון פה, ביחד זה 242 מיליון.

אברהם (אבי) ניסנקורן: 232 מיליון נועדו לניצולי השואה ו-10 מיליון לאלרגים.

אברהם (אבי) ניסנקורן: זה הסיכום עם משרד האוצר.

אורלי לוי אבקסיס: המעונות הנעולים שדנו בהם, אדוני היושב-ראש, נשארו - - -

אברהם (אבי) ניסנקורן: אנחנו נשארים כרגע בחוסר פתרון.

אברהם (אבי) ניסנקורן: הזמינו אותי לישיבה מיוחדת בנושא הזה להצגת פתרונות על ידי מנכ"ל משרד הרווחה בעוד שבועיים בערך.

אורלי לוי אבקסיס: אני רק אסב את תשומת לבך שמה שקורה שם זה לא באמת פתרונות לטווח ארוך.

אורלי לוי אבקסיס: הם מנסים לעשות טלאים על טלאים ותוך כדי כך ההוסטלים נסגרים.

אורלי לוי אבקסיס: אבל חשוב מאוד להכיר את הנושא בטרם - - -

אברהם (אבי) ניסנקורן: אני אבקש שתצטרפי.

אורלי לוי אבקסיס: בשמחה.

אברהם (אבי) ניסנקורן: הוא הזמין ישביה מקצועית מיוחדת בנושא הזה ואני אשמח אם תצטרפי.

אורלי לוי אבקסיס: תודה רבה.

אורלי לוי אבקסיס: זה חשוב.

מיכאל מלכיאלי: אני אעלה עניין שדברו איתי כמה מהצוות.

מיכאל מלכיאלי: קודם כל, לשבח את חיים על ניהול התקציב בצורה מאוזנת וחכמה.

מיכאל מלכיאלי: את נושא של החינוך המיוחד, לצערי, לא נוכל להכניס פה בגלל שזה כנראה היה פחות חשוב לאוצר מדברים אחרים.

מיכאל מלכיאלי: יש עניין שהייתי רוצה להעלות.

מיכאל מלכיאלי: דיברו איתי, לאו דווקא מהצוות שלי אלא בכלל.

מיכאל מלכיאלי: הנושא של העוזרים הפרלמנטריים כאן בכנסת.

מיכאל מלכיאלי: כל חבר כנסת יודע שאם יש לו צוות טוב, אז הרבה תלוי בהם.

מיכאל מלכיאלי: יש נושא שהפריע לי אצל הצוות שלי.

מיכאל מלכיאלי: שאלתי והתעניינתי וזה כך אצל עוד אנשים.

מיכאל מלכיאלי: כשאני נוסע, למשל, לפגישה, אני משלם חנייה ויש החזרים על זה.

מיכאל מלכיאלי: זה חלק מהעבודה שלך.

מיכאל מלכיאלי: אני חושב שהיה ראוי שיוחזר גם עוזרים ויועצים פרלמנטריים שמגיעים עם חברי הכנסת לעבודה שלהם.

מיכאל מלכיאלי: הרי זה חלק מהעבודה שלהם.

מיכאל מלכיאלי: הכנסת צריכה לשלם להם על החנייה בדיוק כמו שמשלמים לחבר הכנסת.

חיים אבידור: אבל הוא מקבל.

מיכאל מלכיאלי: הוא לא מקבל.

חיים אבידור: כל יועץ פרלמנטרי מקבל 2,000 שקים לחודש בשכר בגין נסיעות ואש"ל, בין אם בא לעבודה או לא בא לעבודה, פגרה או לא פגרה.

חיים אבידור: הוא מקבל 2,000 שקלים.

מיכאל מלכיאלי: זה השכר.

חיים אבידור: זה לא שכר.

קריאה: 1,800, אדוני.

חיים אבידור: תלוי במרחק.

חיים אבידור: בין 1,800 ל-2,200.

חיים אבידור: אני אמרתי בממוצע 2,000.

חיים אבידור: את זה כל יועץ פרלמנטרי מקבל.

חיים אבידור: אם אפשר להוסיף, לפני מספר שנים עשינו הסכם עם כל היועצים הפרלמנטריים לפיו הם קיבלו תוספת שכר מהותית מאוד.

חיים אבידור: בנוסף לכך, הצמדנו אותם להסכמים הקיבוציים של המדינה.

חיים אבידור: עוד לא גמרו לקבל את מה שהם קיבלו בהסכם השכר, הם קיבלו הסכם מהמדינה שלמעשה בינואר יש את הפעימה האחרונה של אותו הסכם שכר.

חיים אבידור: זה הסכם שלך, אדוני היושב-ראש.

רציתי להודות ליושב-ראש ההסתדרות דאז.

אברהם (אבי) ניסנקורן: הייתי מעורב מאוד בהסכם של העוזרים הפרלמנטריים.

אורלי לוי אבקסיס: אני רוצה לומר שההישגים הללו הם לא בכדי, הם בגלל שהתאגדו פה העוזרים הפרלמנטריים ויצרו איגוד מקצועי שהיווה מנוף של כוח, מכאן אתה רואה כמה האיגודים המקצועיים האלו חשובים לעובד.

אורלי לוי אבקסיס: אני אחזק דבר נוסף אחד – אולי זה לא הזמן ולא העת, אבל שימו לב: כאשר אנחנו נשארים פה עד שעות מאוחרות, הח"כים שגרים רחוק מקבלים לינה.

אורלי לוי אבקסיס: העוזרים שנאלצים להישאר יחד איתם, אם הם לא עברו את ה-100 ק"מ מהבית שלהם, אין להם אפשרות, גם אם אנחנו פה עד 03:00 בבוקר.

אורלי לוי אבקסיס: אני לא רוצה לשלוח עוזרת שלי ב-03:00 בבוקר, לעלות על אוטו ולנהוג אחרי יום שלם בו היא ערה, רק בגלל שהיא גרה במרחק של 90 ק"מ מהכנסת.

חיים אבידור: אני מבקש להעמיד דברים על דיוקם, אם אפשר.

חיים אבידור: כל פעם, בשעה 17:00 אחרי הצוהריים יוצאת הודעה של מזכירות הכנסת שסיום המליאה צפוי להיות אחרי השעה 23:00.

חיים אבידור: ההודעה הזאת שיוצאת ממזכירות הכנסת היא דגל שהיא מרימה ליועצים הפרלמנטריים להזמין מלון והכנסת תממן להם.

אורלי לוי אבקסיס: גם אם הם גרים קרוב?

אורלי לוי אבקסיס: לנו לא אישרו - - -

חיים אבידור: גם אם לא - - -

אורלי לוי אבקסיס: אני רוצה להסב את תשומת לבך, ביום האחרון של הכנסת, העוזרות הפרלמנטריות שלי לא הורשו לקחת חדר מאחר שהן גרות בתל אביב - - -

חיים אבידור: מתי נגמרה הישיבה?

אורלי לוי אבקסיס: ב-03:00 בבוקר.

אורלי לוי אבקסיס: תשימו לב, הן לא קיבלו אישור.

אורלי לוי אבקסיס: זו פשוט סכנת חיים.

חיים אבידור: אני לא יודע מזה.

חיים אבידור: אם הן נשארו ללון, שיגישו את הקבלות ויקבלו את ההחזר.

אברהם (אבי) ניסנקורן: החשב נכנס לראש של מעסיק כרגע.

חיים אבידור: אף פעם לא יצאתי ממנו.

אברהם (אבי) ניסנקורן: ההסכם של העוזרים הפרלמנטריים נעשה לפני מספר שנים, אז כמו כל הסכם שנעשה לפני מספר שנים צריך לבחון אותו מעת לעת – הגיע הזמן לבחון אותו.

אורלי לוי אבקסיס: אולי זו גם הוועדה הרלוונטית.

אברהם (אבי) ניסנקורן: כן.

אברהם (אבי) ניסנקורן: כשיעלה התקציב לאישור - - -

אורית פרקש הכהן: חיים, אני גם מקווה שבמבנה שאתם משפצים, תנאי העבודה הפיזיים של העובדים צריכים להיות קצת יותר נורמליים.

אורית פרקש הכהן: הייתי מתמחה במשפטים ולא ראיתי דבר כזה.

אורית פרקש הכהן: זה אפילו לא כוך לשלושה.

אורית פרקש הכהן: פיזית, אין מקום לשלושה.

חיים אבידור: זה תוכנן לשניים ואז הנחיתו את השלישי.

אורית פרקש הכהן: אבל לא מתכננים בצורה כל כך - - -

חיים אבידור: במסגרת התוכניות שהכנסת עושה לצורך ההרחבה, לוקחים את הלשכות הישנות ומכל שלוש לשכות עושים שתי לשכות ובנוסף לכך להוסיף עוד לשכות.

אורית פרקש הכהן: אני שמחה מאוד לשמוע את זה.

אורית פרקש הכהן: אני חייבת להגיד לך, גם בתור מי שנוגעת בדבר, שהלשכות של הח"כים מאוד לא מכבדות ח"כ בעיני.

אורית פרקש הכהן: את זה אני אומרת בתור מי שהייתה מנכ"לית בממשלה, החדרים שם הרבה יותר מכובדים.

מיקי לוי: תשאלי את הוותיקים שישבו בצריפים, ישבו 4 בחדר.

מיקי לוי: בלי מקלחת, בלי שירותים.

חיים אבידור: חבל שווקנין לא נמצא פה, הוא היה מספר שהיו יושבים שלושה חברי כנסת ביחד בחדר אחד.

אברהם (אבי) ניסנקורן: צריך שהנושא של העוזרים הפרלמנטריים ייבחן.

אברהם (אבי) ניסנקורן: תנאי העבודה שלהם צריכים להיבחן, זה דבר צודק, אפילו בדברים קטנים, למשל השי לחג שהם מקבלים הוא 200 שקל, לדעתי.

חיים אבידור: הם מקבלים בדיוק מה שמקבלים עובדי המדינה.

חיים אבידור: הם מקבלים 200 שקל בפסח ו-200 שקל בראש השנה.

אברהם (אבי) ניסנקורן: עובדי מדינה מקבלים גם מוועד העובדים.

חיים אבידור: שיעשו ועד ויאספו כסף.

חיים אבידור: המתנה מוועד העובדים זה מכסף שאוספים מהעובדים.

אברהם (אבי) ניסנקורן: טוב.

אברהם (אבי) ניסנקורן: אז לא ניכנס לזה.

אברהם (אבי) ניסנקורן: עדיף לא להיכנס לזה.

אברהם (אבי) ניסנקורן: הייתי שמח אם הם היו מקבלים בדיוק כמו עובדי הכנסת.

חיים אבידור: הם מקבלים, הם מקבלים.

חיים אבידור: רק שהם מקבלים את זה כל חודש.

חיים אבידור: אתה לא שם לב, לא רואים, במקום לקבל פעם אחת בשנה כמו שמקבלים עובדי הכנסת - - -

אברהם (אבי) ניסנקורן: שי לחג?

חיים אבידור: לא.

חיים אבידור: ביגוד.

חיים אבידור: הם מקבלים - - -

אברהם (אבי) ניסנקורן: דיברתי על שי לחג.

חיים אבידור: שי לחג הם מקבלים כמו עובדי המדינה.

אברהם (אבי) ניסנקורן: הייתי שמח אם הם היו מקבלים את אותו שי לחג שמקבלים עובדי הכנסת.

חיים אבידור: הם מקבלים.

אברהם (אבי) ניסנקורן: זה פשוט לא נכון מה שאתה אומר, חיים.

אברהם (אבי) ניסנקורן: כמה מקבלים שי לחג עובדי הכנסת?

נטלי שלף: בראש השנה זה - - -

חיים אבידור: מהכנסת, לא מהוועד.

חיים אבידור: מהכנסת.

נטלי שלף: מהכנסת.

נטלי שלף: 450 לראש השנה ו-425 לפסח.

אברהם (אבי) ניסנקורן: העוזרים הפרלמנטריים מקבלים פעמיים בשנה 200 שקלים.

נטלי שלף: עובדי הכנסת משלמים 50 שקלים בחודש.

נטלי שלף: בעבר ניסינו להתאגד עם העוזרים הפרלמנטריים ולעזור להם, אבל הם - - -

אברהם (אבי) ניסנקורן: יש דברים בסיסיים שהם דברים קטנים אבל בסוף הם חשובים.

חיים אבידור: אני רוצה לדבר במספרים על הסעיף השני.

חיים אבידור: הסעיף השני, ככל ויאושר הסעיף הראשון, מדבר על העברת 108 מיליוני שקלים משנת 2018 לשנת 2019 בתקציב הכנסת ועברת 200 מיליוני שקלים מתקציב הכנסת לתקציב המדינה.

חיים אבידור: אני מבקש להצביע על שני הדברים, גם על ה-311 וגם על מה שאמרתי.

אברהם (אבי) ניסנקורן: אני מציע להצביע על שני הסעיפים בזה אחר זה.

אברהם (אבי) ניסנקורן: אנחנו גם לוקחים לתשומת לבנו את האמירה של אגף התקציבים ש-242 מיליון, ביחד עם מבקר המדינה, יוקצו 232 מיליון לטובת ניצולי שואה ו-10 מיליון לטובת הילדים האלרגים.

אברהם (אבי) ניסנקורן: בבקשה.

חיים אבידור: וכן שהכספים יוחזרו לבקשת הכנסת, לפי התנאים שנקבעו במכתב ההתחייבות של אגף התקציבים.

שירה עמיאל: כפי שהתחייבנו.

אברהם (אבי) ניסנקורן: כפי שהתחייבתם, כפי שהתחייבתם.

אברהם (אבי) ניסנקורן: אנחנו מצביעים בעד העברת עודפי תקציב הכנסת משנת 2018 לשנת 2019, בהתאם להצעת ההחלטה.

אברהם (אבי) ניסנקורן: מי בעד?

אברהם (אבי) ניסנקורן: מי נגד?

אברהם (אבי) ניסנקורן: מי נמנע?

אברהם (אבי) ניסנקורן: בעד ההצעה – פה אחד

אברהם (אבי) ניסנקורן: בעד 6.

אברהם (אבי) ניסנקורן: בעד העברת עודפי תקציב הכנסת לתקציב המדינה – מי בעד?

אברהם (אבי) ניסנקורן: מי נגד?

אברהם (אבי) ניסנקורן: מי נמנע?

אברהם (אבי) ניסנקורן: בעד ההצעה – פה אחד

אברהם (אבי) ניסנקורן: שתי ההצעות אושרו.

אברהם (אבי) ניסנקורן: חיים, תודה רבה.

אברהם (אבי) ניסנקורן: הישיבה נעולה.